小蔡許借徐詩未至
作者：周紫芝
朝代：宋

paragraphs: 馬中未必無驊騮，人中豈可無曺劉。
龍媒西來幾萬里，異士一出三千秋。
李白坐詩竄夜郎，退之論佛流潮州。
天公可笑無老眼，兩翁憔悴令人愁。
平生四海黄太史，長庚配月何曾死。
西江自是南國紀，公有高名政如此。
人言此老酷似舅，坐上拈花獨公喜。
分得西江一派流，萬古正須公一洗。
我老耽詩空瘠臞，起死鍼盲正要渠。
子豈有意能起予，書來并寄囊中珠。